[{"text_idx": "#000000", "text": "A ddylwn i allanoli fy SEO neu ei wneud yn fewnol?"}, {"text_idx": "#000002", "text": "Mae\u2019r ddau yn bwyntiau pwysig iawn i\u2019w hystyried, yn enwedig oherwydd bod yna lawer o fathau o arferion SEO yn bodoli yn y byd digidol, gan gynnwys:"}, {"text_idx": "#000003", "text": "SEO het ddu \u2013 nid yw\u2019r technegau yma\u2019n cael eu hannog ond mae\u2019n werth gwybod beth ydyn nhw, fel eich bod yn gwybod beth i\u2019w osgoi. Maen nhw\u2019n cynnwys dolenni sbam, stwffio a\u0302 geiriau allweddol a chuddio cynnwys, sef defnyddio testun a dolenni cudd a defnyddio bylchau yn algorithmau Google i gael hwb cyflym i safleoedd uwch ar beiriannau chwilio. Mae canlyniadau\u2019r technegau yma\u2019n rhai byrhoedlog ac os bydd Google yn darganfod beth rydych chi\u2019n ei wneud, mae\u2019n debygol y cewch eich cosbi amdano.\nSEO het wen \u2013 arferion cyfreithlon (sy\u2019n cael eu hargymell) yw\u2019r rhain sy\u2019n cael eu defnyddio i wella safleoedd peiriannau chwilio. Maent yn cynnwys cyhoeddi cynnwys o ansawdd da ar eich gwefan, optimeiddio HTML a chaffael dolenni.\nSEO ar dudalen \u2013 gweithgareddau yw\u2019r rhain sy\u2019n cael eu cynnal ar dudalennau penodol ar eich gwefan i roi hwb iddyn nhw. Gall hyn gynnwys defnyddio allweddeiriau yn y maint cywir, mewnosod dolenni mewnol, ychwanegu disgrifiad meta, creu URL pwrpasol, mewnosod priodoleddau alt ac, yn bwysicaf oll, darparu cynnwys o ansawdd da i ddefnyddwyr.\nSEO oddi ar y dudalen \u2013 dyma\u2019r pethau rydych chi\u2019n eu gwneud i yrru traffig i\u2019ch gwefan gan ddefnyddio ffynonellau allanol fel y cyfryngau cymdeithasol, rhoi sylwadau ar flogiau eraill neu mewn fforymau, rhannu dolenni i\u2019ch blogiau, cynnal ymgyrchoedd Google Ads ac anfon cylchlythyron."}, {"text_idx": "#000004", "text": "Mae yna lawer o waith ynghlwm a\u0302 \u200b\u200brheoli SEO, sy\u2019n dod a\u0302 ni\u2019n o\u0302l at y cwestiwn gwreiddiol \u2013 a ddylwn i allanoli fy SEO neu ei wneud yn fewnol?"}, {"text_idx": "#000006", "text": "Efallai ei fod yn ymddangos yn amlwg, ond os gwnewch chi eich SEO eich hun, bydd hynny\u2019n un gost yn llai i\u2019ch busnes. Os nad oes gennych chi neu aelod o staff lwyth gwaith llawn, mae\u2019n gwneud synnwyr i hyfforddi rhywun fel bod modd i chi reoli popeth \u2013 o\u2019ch negeseuon blog i\u2019ch ymgyrchoedd adeiladu cyswllt yn fewnol."}, {"text_idx": "#000008", "text": "Mantais enfawr o gyflawni eich gweithgareddau SEO eich hun yw eich bod wir yn deall eich diwydiant, eich busnes a\u2019ch sylfaen cwsmeriaid. Mae hyn yn rhoi gwybodaeth fewnol werthfawr i chi, fel sut mae\u2019ch cwsmeriaid yn mynd ati i chwilio, siopa, prynu a rhyngweithio a\u0302\u2019ch sefydliad yn ogystal a\u0302\u2019r hyn mae eich cystadleuaeth yn ei wneud."}, {"text_idx": "#000009", "text": "Er bod hyn wrth gwrs yn rhywbeth y gall asiantaeth ei ddysgu os byddwch yn penderfynu allanoli SEO, bydd yn cymryd amser, ac mae\u2019n annhebygol y byddan nhw\u2019n ymroi eu hunain yn llwyr i\u2019ch busnes yn yr un ffordd ag y byddech chi."}, {"text_idx": "#000011", "text": "Os byddwch chi\u2019n gofalu am SEO yn fewnol bydd gennych reolaeth lawn drosto \u2013 felly os ydych chi\u2019n awyddus i rannu adolygiad newydd neu am gyhoeddi neges flog ar fyr rybudd, mae gennych reolaeth dros yr hyn sy\u2019n cael ei bostio a phryd. Fodd bynnag, os ydych chi\u2019n allanoli SEO, erbyn i chi anfon rhywbeth at y cwmni a\u2019i fod yn cael ei bostio, mae\u2019n ddigon posib y bydd y foment wedi pasio."}, {"text_idx": "#000012", "text": "Efallai y bydd gennych amser i bostio neges drydar neu bostio blog yn awr ac yn y man, ond mae\u2019n rhaid cael cysondeb er mwyn i SEO fod yn effeithiol. Os ydych chi wir am elwa ar eich ymdrechion, mae angen i chi bostio cynnwys newydd yn rheolaidd."}, {"text_idx": "#000013", "text": "Mae cynllun SEO pwrpasol yn gofyn am lawer o amser ac ymdrech, felly os ydych chi\u2019n bwriadu ei wneud eich hun, mae angen i chi sicrhau bod gennych chi neu rywun yn eich ti\u0302m ddigonedd o\u2019r ddau beth hyn."}, {"text_idx": "#000014", "text": "Mae algorithmau Google yn gallu bod yn gymhleth iawn ac er mwyn gwneud pethau\u2019n fwy heriol, maen nhw\u2019n newid yn aml hefyd. Os nad ydych chi\u2019n arbenigwr ym myd SEO, fe allech chi fod yn defnyddio technegau het ddu sy\u2019n gwneud mwy o ddrwg nag o les i\u2019ch gwefan yn anfwriadol."}, {"text_idx": "#000015", "text": "Er enghraifft, os edrychwn ni ar allweddeiriau. Rydyn ni i gyd yn gwybod bod allweddeiriau yn angenrheidiol i helpu i wella gwelededd eich gwefan mewn canlyniadau \u2013 os nad oes digon, fydd Google ddim yn eich adnabod, ac os bydd gormod cewch eich cosbi gan beiriannau chwilio am stwffio allweddeiriau ar eich gwefan."}, {"text_idx": "#000016", "text": "Os ydych chi\u2019n mynd i wneud eich SEO eich hun, mae\u2019n hanfodol bod gennych chi\u2019r wybodaeth a\u2019r arbenigedd i wneud hynny. Mae camgymeriadau\u2019n gallu digwydd ac mae brandiau mawr wedi gwneud rhai cyn hyn. Cafodd yr SEO Hall of Shame ei greu gan Hubspot er mwyn dangos pa bethau y dylech chi eu hosgoi."}, {"text_idx": "#000017", "text": "Mae\u2019r byd SEO yn newid yn barhaus, felly un anfantais o\u2019i wneud eich hun yw bod angen i chi fod yn ymwybodol o dechnegau a newidiadau yn y diwydiant."}, {"text_idx": "#000018", "text": "Mae technegau het wen a het ddu, yn ogystal a\u0302\u2019r hyn mae Google yn ei flaenoriaethu, yn esblygu\u2019n barhaus, sy\u2019n golygu y gallech chi fod yn defnyddio arferion sydd wedi dyddio neu\u2019n gwneud rhywbeth yn ddiarwybod a all achosi i chi gael eich cosbi\u2019n drwm o ran SEO."}, {"text_idx": "#000019", "text": "Os byddwch yn penderfynu allanoli eich SEO, bydd hyn yn golygu recriwtio asiantaeth neu unigolyn llawrydd i gyflawni eich gweithgareddau ar-lein ar eich rhan. Er y gallai fod yn fanteisiol i unrhyw fusnes ddefnyddio gwybodaeth arbenigol allanol, efallai fod gennych amheuon o ystyried y gost."}, {"text_idx": "#000020", "text": "Er mwyn eich helpu i wneud y penderfyniad cywir ar gyfer eich busnes, rydyn ni wedi nodi rhai o fanteision ac anfanteision allanoli SEO."}, {"text_idx": "#000022", "text": "Yn sicr, ni fyddai defnyddio asiantaeth SEO wych yn rhad, ond mae rheswm da dros hyn. Ar waha\u0302n i fod a\u0302\u2019r wybodaeth a\u2019r sgiliau i wella\u2019ch safleoedd, maen nhw\u2019n gwybod yn union sut gellir defnyddio\u2019ch gwefan i gynhyrchu refeniw i\u2019ch busnes."}, {"text_idx": "#000023", "text": "Mae hefyd yn werth ystyried y gost i\u2019ch busnes o wneud eich SEO eich hun. Pa un yw\u2019r defnydd gorau o\u2019ch amser, pori\u2019r we yn chwilio am ddolenni neu gysylltu a\u0302 chwsmeriaid a chynhyrchu busnes newydd?"}, {"text_idx": "#000024", "text": "Pan ddaw at y wybodaeth arbenigol sydd gan asiantaeth SEO, mae yna lawer o fanteision:"}, {"text_idx": "#000025", "text": "Profiad \u2013 os byddwch yn dewis asiantaeth sydd a\u0302 hanes da yn eich diwydiant, bydd ganddyn nhw flynyddoedd o brofiad a byddan nhw eisoes yn gwybod pa ddulliau sy\u2019n gweithio gyda\u2019ch cynulleidfa. Bydd hyn yn dileu\u2019r rhan arbrofi a gwallau o\u2019r broses ac yn arbed llawer o amser ac arian i chi.\nAdnoddau \u2013 mae asiantaethau\u2019n defnyddio llawer o offer ac adnoddau i\u2019w helpu i nodi\u2019n union beth sy\u2019n digwydd gyda\u2019ch gwefan a\u2019ch ymgyrchoedd marchnata. Yn hytrach nag edrych ar faint o bobl sydd wedi hoffi\u2019ch neges Facebook neu faint o bobl a ymwelodd a\u0302\u2019ch gwefan dros y chwe mis diwethaf, mae ganddyn nhw offer sy\u2019n gwneud eich mewnwelediadau yn llawer mwy gwerthfawr. Mae proffilio cynulleidfa, dadansoddi cystadleuwyr, archwiliadau gwefannau, rheoli tagiau a mewnwelediadau data i gyd yn codi\u2019ch SEO i\u2019r lefel nesaf, ac os ydych chi am i\u2019ch gwefan sefyll allan yn erbyn y miliynau o wefannau eraill, yna dyma beth sydd angen i chi fod yn ei wneud i achub y blaen.\nGwybodaeth am y diwydiant \u2013 mae cael y wybodaeth ddiweddaraf am y diwydiant \u2013 fel y diweddariad diweddaraf gan Google neu pan fydd Instagram yn newid ei algorithm \u2013 yn swydd lawn amser ynddi\u2019i hun ac yn un y gall asiantaeth ei gwneud ar eich rhan.\nOsgoi camgymeriadau mawr \u2013 os nad ydych chi\u2019n deall cymhlethdodau SEO fe allech chi fod yn niweidio\u2019ch gwefan. Mae hyn yn aml yn digwydd mewn busnesau bach lle mae perchnogion yn dechrau rheoli\u2019r broses eu hunain ac yna\u2019n trosglwyddo\u2019r gwaith i aelodau eraill o staff sy\u2019n ddibrofiad."}, {"text_idx": "#000026", "text": "Ti\u0302m arbenigol ar flaenau eich bysedd"}, {"text_idx": "#000027", "text": "Mantais fawr o allanoli\u2019r gwaith i asiantaeth yw eich bod yn elwa ar di\u0302m cyfan o arbenigwyr a all gynnwys dylunwyr UX a graffig, marchnatwyr cynnwys, datblygwyr gwefannau, arbenigwyr cyfryngau cymdeithasol, arbenigwyr talu fesul clic a mwy."}, {"text_idx": "#000031", "text": "Os ydych chi\u2019n rhywun sy\u2019n hoffi cymryd rhan ym mhob agwedd ar redeg eich busnes, efallai na fyddai allanoli yn addas i chi. Er y byddwch chi\u2019n cael eich cynnwys yn y penderfyniadau, bydd agweddau bob dydd ar eich SEO yn cael eu cwblhau gan rywun arall."}, {"text_idx": "#000032", "text": "Bydd allanoli SEO yn gost ychwanegol i\u2019ch busnes. Nid yw asiantaethau\u2019n rhad, ond pan ddaw hi at farchnata ar-lein, rydych chi\u2019n cael y gwasanaeth rydych chi\u2019n talu amdano. Mae yna ddigon o gwmni\u0308au a fyddai\u2019n gallu gwneud eich gwasanaeth SEO yn rhad, ond mae\u2019n annhebygol y cewch chi\u2019r canlyniadau rydych chi\u2019n eu dymuno."}, {"text_idx": "#000034", "text": "Mae\u2019n gwneud synnwyr \u2013 ni all llawer o asiantaethau SEO na gweithwyr llawrydd gynnal incwm gydag un cleient busnes bach yn unig. Felly, un o\u2019r problemau gydag allanoli SEO yw y bydd y cwmni\u2019n debygol o fod yn rheoli mwy nag un cleient, sy\u2019n golygu y bydd angen iddyn nhw rannu eu sylw gyda chleientiaid eraill."}, {"text_idx": "#000036", "text": "Bydd gwneud chwiliad cyflym am asiantaethau SEO yn cadarnhau bod yna ddwsinau o gwmni\u0308au allan yna sy\u2019n gwneud honiadau afrealistig y gallan nhw gael eich gwefan i ymddangos gyntaf ar Google mewn dim o dro. Peidiwch a\u0302 chael eich twyllo gan yr honiadau yma \u2013 mae unrhyw arbenigwr SEO da yn gwybod ei bod hi\u2019n cymryd amser i godi yn y rhengoedd canlyniadau."}, {"text_idx": "#000038", "text": "Os ydych chi\u2019n penderfynu allanoli\u2019r gwaith neu ei wneud eich hun, bydd rhoi amser i weithredu\u2019ch strategaethau SEO yn effeithiol yn golygu y gallwch fwynhau\u2019r manteision sydd ganddo i\u2019w gynnig."}, {"text_idx": "#000039", "text": "Os oes angen rhagor o awgrymiadau a chyngor arnoch i\u2019ch helpu i wneud penderfyniad ynghylch a ddylech wneud SEO yn fewnol neu ei allanoli, mae rhai adnoddau gwych ar gael isod:"}, {"text_idx": "#000040", "text": "7 awgrym ar gyfer dewis asiantaeth SEO ddibynadwy\nBeth i chwilio amdano mewn asiantaeth SEO\nPedwar peth i\u2019w hystyried cyn i chi allanoli SEO\nY pum offeryn SEO gorau ar gyfer busnesau bach"}, {"text_idx": "#000042", "text": "Pum camgymeriad SEO dylai pob busnes eu hosgoi"}, {"text_idx": "#000043", "text": "Hysbysebu eich busnes bach ar-lein"}, {"text_idx": "#000044", "text": "11 cyngor ar gyfer creu eich gwefan gyntaf"}]